钦定古今图书集成/明伦汇编/家范典/第102卷 > 《请建立义庄疏》姜宝
## 钦定古今图书集成/明伦汇编/家范典/第102卷 > 《请建立义庄疏》姜宝

奏为置立义田，备荒赡族，比例请命、以垂久远事：臣
初入仕时，念臣族生齿日繁，人多散处，责望其谨饬
为难。曾建祠一所，置田四百亩，供办祭祀。于祠前厅
事内设圣谕牌位，上写太祖高皇帝教民榜文，及仿
浦江郑氏著有《家规》二十条，先正吕氏《乡约》六条，每
月朔召集有众会讲其中，今已二十馀年矣。族人贫
“困者多，生计日窘。臣触目怵衷，欲仿古人义田”遗意，
而田瘠人众，不敷支给，但量给义米，以赒助贫而不
敢为非者。又开义塾、立文会，以聚教贫生，而所济终
亦不多。自内外历任家居十五年陆绩经画，以至于
今。蒙皇上渥恩，起自田间，遂跻九列，俸入渐厚，祠费
节省，亦渐有成绪。先后置立，并臣男“士麟、士昌让出
受分业田共计一千馀亩。”窃见数年以来，臣郡县水
旱频仍，道殣相望，草根树皮皆已食尽。臣忝一族领
袖，目击族人饥寒，不忍坐视，不为之所。欲将前田置
为义庄，立法赈给，庶臣族人贫者得无流亡转徙之
患，将来亦可渐次谕之于善，以共守朝廷礼法。但义
田之设，本以赒助贫困，而册籍未立，恐日久或至废
弛。《宗约》之行，本以训诲族人，而劝惩未备，恐人情不
免违玩。非奉明旨通行所在官司，以官法行家法，似
不能行之久远，使臣族子孙沾被主上渥恩于无穷
也。查得先朝大学士徐溥曾以义田奏请，钦蒙孝宗
皇帝下部议行，其子孙见在遵守，臣之名位，不敢望
溥。至于赡族以彰君赐一念，窃与溥同。谨将田地顷
亩数目册子一样三本，并以所立家规告送户部。伏
望圣慈矜悯。臣愚敕下该部查议，印给二本，发去镇
江、常州二府，转发所属该县当官存照。一本并家规
给与臣家收执，以凭择人掌管。待造黄册之年，另以
“姜义庄”为名立户，造入本县本图及《武进县寄籍图》
分，带管数内关领由帖，办纳税粮。傥有内外人侵占
争夺，及子孙关支义米等项而故有违犯者，照祠规
谕处责罚。倘又不从，许呈告所在官司断理禁治。庶
家法之行，永赖国法。臣今得请里居，纠率大小户丁，
循理守分，相与沐浴皇仁，祝延圣寿于永永，则是臣
身既退，犹可仰报天恩于万一也。臣不胜恳切祈望
之至。为此具本、专差义男姜敬赍捧，谨具奏闻，伏候
《敕旨》。